Võistluste direktori Margus Uba sõnul on kolmandat aastat toimuva turniiri mängijate keskmine tase iga korraga märgatavalt kerkinud. "Sel aastal on esialgne nimekiri 15 000 dollari auhinnafondiga turniiri kohta väga tugev, põhitabel läheks hetkel lukku ATP rankinguga 439. Eesti tennisepublikut peaks kindlasti rõõmustama ka Jürgen Zoppi osalemine, kes saab turniiril esimese asetuse," märkis Uba.    Jürgen Zopp on Merko Openi kahekordne  tšempion üksikmängus (2009 ja 2010) ning 2009. aasta võitja paarismängus. Zoppi praegune 186. koht maailmaedetabelis on tema karjääri seni kõrgeim. "Jürgen ise tahtis väga kodus kasvõi ühel turniiril kaasa teha ning kuna Merko Openil on ta olnud võidukas, siis soovib oma tiitlit taaskord edukalt kaitsta," rääkis Uba.    Kvalifikatsiooniturniir mängitakse 16.-17. juulil, põhiturniir toimub 18.-23. juulil.